Άνθρωπος σκιά

Ένας άνθρωπος σκιά είναι η αντίληψη μιας σκιάς ως ένα έμβιο ον, μια ανθρωπόμορφη φιγούρα, που ενίοτε ερμηνεύεται ως παρουσία πνεύματος ή άλλης οντότητας από αυτούς που πιστεύουν στο παραφυσικό ή το υπερφυσικό.

 Ιστορία και Λαογραφία 
Πολλές θρησκείες, θρύλοι και συστήματα πεποιθήσεων περιγράφουν υπερφυσικές οντότητες, όπως οι σκιές του κάτω κόσμου, και διάφορα σκιώδη πλάσματα αποτελούν εδώ και πολύ καιρό βασικό στοιχείο της λαογραφίας και των ιστοριών φαντασμάτων, όπως το ισλαμικό Τζίνι και το Choctaw Nalusa Chito.

Η βραδινή ραδιοφωνική εκπομπή Coast to Coast AM βοήθησε στο να γίνουν πιο δημοφιλείς οι πεποιθήσεις για τους ανθρώπους σκιές. Η πρώτη φορά που το θέμα των ανθρώπων-σκιών συζητήθηκε εκτενώς στην εκπομπή ήταν στις 12 Απριλίου 2001, όταν ο παρουσιαστής Art Bell πήρε συνέντευξη από έναν άνδρα που ισχυριζόταν ότι ήταν Ινδιάνος γέροντας με το όνομα Κεραυνός Χτυπά, ο οποίος είναι επίσης γνωστός ως Harley "SwiftDeer" Reagan. Κατά τη διάρκεια της εκπομπής, οι ακροατές παρακινήθηκαν να υποβάλουν σχέδια ανθρώπων-σκιών που είχαν δει και ένας μεγάλος αριθμός αυτών των σχεδίων κοινοποιήθηκε αμέσως στην ιστοσελίδα.

Τον Οκτώβριο του ίδιου έτους, η Heidi Hollis δημοσίευσε το πρώτο της βιβλίο σχετικά με το θέμα των ανθρώπων-σκιών και αργότερα έγινε τακτική καλεσμένη στην εκπομπή Coast to Coast. Η Hollis περιγράφει τους ανθρώπους-σκιές ως σκοτεινές σιλουέτες με ανθρώπινη μορφή και όψη, που τρεμοπαίζουν εναλλάξ εντός και εκτός της περιφερειακής όρασης, και ισχυρίζεται ότι άνθρωποι έχουν αναφέρει ότι οι φιγούρες έχουν προσπαθήσει να "ορμήξουν στο στήθος τους και να τους πνίξουν". Πιστεύει ότι οι φιγούρες αυτές είναι "αρνητικοί εξωγήινοι" που μπορούν να απωθηθούν με διάφορους τρόπους, όπως το να επικαλεστεί "το Όνομα Του Ιησού".

Παρόλο που οι συμμετέχοντες σε διαδικτυακά φόρουμ συζητήσεων αφιερωμένα σε παραφυσικά και υπερφυσικά θέματα τους περιγράφουν ως απειλητικούς, άλλοι πιστοί του υπερφυσικού, καθώς και παραφυσικοί συγγραφείς, δε συμφωνούν για το αν οι άνθρωποι σκιές είναι είτε κακοί, είτε βοηθητικοί, είτε ουδέτεροι, και ορισμένοι μάλιστα εικάζουν ότι οι άνθρωποι σκιές μπορεί να είναι οι εξωδιαστατικοί κάτοικοι ενός άλλου σύμπαντος. Ορισμένοι παραφυσικοί ερευνητές και συγγραφείς όπως ο Chad Stambaugh ισχυρίζονται ότι έχουν καταγράψει εικόνες ανθρώπων-σκιών σε βίντεο.

Οι άνθρωποι σκιές εμφανίζονται σε δύο επεισόδια της σειράς παραφυσικών ντοκιμαντέρ του ITV Extreme Ghost Stories, όπου το φαινόμενο περιγράφεται ως "μαύρη μάζα".

 Ο "Καπελάνθρωπος" 
Ένα παράδειγμα ενός συγκεκριμένου ανθρώπου-σκιά είναι ο "Καπελάνθρωπος", ο οποίος έχει τα ίδια χαρακτηριστικά με τους γενικούς ανθρώπους-σκιές, αλλά πήρε το όνομά του από ένα καπέλο Φεντόρα ή άλλο καπέλο με γείσο που φοράει στο κεφάλι του. Οι περιγραφές του Καπελάνθρωπου χρονολογούνται ήδη από τα τέλη της δεκαετίας του 2000. Ο Καπελάνθρωπος συνδέεται συνήθως με την παράλυση του ύπνου και την κατάχρηση του αντιισταμινικού φαρμάκου διφαινυδραμίνη, που συνήθως πωλείται με την εμπορική ονομασία Benadryl. Συνήθως περιγράφεται ότι έχει πολύ λίγα ή καθόλου διακριτά χαρακτηριστικά, αν και ορισμένοι μάρτυρες έχουν ισχυριστεί ότι "τον νιώθουν να τους κοιτάζει".

 Επιστημονικές Εξηγήσεις 
Διάφορες φυσιολογικές και ψυχολογικές καταστάσεις μπορούν να εξηγήσουν τις αναφερόμενες εμπειρίες σκιωδών σχημάτων που φαίνονται ζωντανά. Κάποιος που πάσχει από παράλυση ύπνου μπορεί να αντιληφθεί ένα "σκιώδες ή ασαφές σχήμα" να τον πλησιάζει όταν είναι ξαπλωμένος και παραλυμένος και να ανησυχεί όλο και περισσότερο.

Ένα άτομο που βιώνει επαυξημένα συναισθήματα, όπως όταν περπατάει μόνο του μια σκοτεινή νύχτα, μπορεί να αντιληφθεί λανθασμένα μια σκιά ως εχθρική.

Πολλοί εξαρτημένοι από τη μεθαμφεταμίνη αναφέρουν την εμφάνιση "ανθρώπων-σκιών" μετά από παρατεταμένες περιόδους στέρησης ύπνου. Ο ψυχίατρος Jack Potts υποστηρίζει ότι η χρήση μεθαμφεταμίνης προσθέτει ένα "συνωμοτικό στοιχείο" στις παραισθήσεις από τη στέρηση ύπνου. Έναα άνθρωπος σε συνέντευξη δήλωσε ότι "Δε βλέπεις σκιώδη σκυλιά ή σκιώδη πουλιά ή σκιώδη αυτοκίνητα. Βλέπεις σκιώδεις ανθρώπους. Στέκονται σε πόρτες, περπατούν πίσω σου, έρχονται κατά πάνω σου στο πεζοδρόμιο." Αυτές οι παραισθήσεις έχουν συγκριθεί άμεσα με τις παραφυσικές οντότητες που περιγράφονται στη λαϊκή παράδοση.

Οι άνθρωποι-σκιές αναφέρονται συνήθως από ανθρώπους που βρίσκονται υπό την επίδραση παραληρητικών ουσιών όπως το datura, η διφαινυδραμίνη και η βενζυδαμίνη.

Τέλος, οι οπτικές ψευδαισθήσεις, όπως αυτές που προκαλούνται από τη σχιζοφρένεια και τη διπολική διαταραχή, μπορεί να εμφανίζονται ως σκιώδεις φιγούρες στην άκρη της περιφερειακής όρασης.

 Παραπομπές 

Ανθρωπος σκια
Κατηγορία:Πνεύματα